ຫີບດຳ ເຄື່ອງທີສອງ ໄດ້ຢັ້ງຢືນ ວ່າ ເຮືອບິນໂດຍສານ Germanwings ຕຳພູ ຍ້ອນເຈຕະນາ ຂອງຜູ້ຊ່ວຍນັກບິນ 
ບັນດາ​ນັກ​ສືບສວນ ກ່າວວ່າ Andreas Lubitz ​ໄດ້​ປິດ​ປະຕູ​ຕັນ ໃຫ້ຄູ່​ຮ່ວມ​ງານ​ຂອງ​ລາວ​ ​ແລ້ວຕັ້ງການ ຄວບຄຸມເຮືອບິນອັດ​ໂຕ​ໂນ​ມັດ​ໃໝ່ ​ແລະ ​ເພີ້​ມຄວາມ​ໄວ​ຂຶ້ນຕື່ມ ກ່ອນ​ເຮືອບິນ​ດິ່ງລົງຕຳພູນັ້ນ.
ບັນດານັກສືບສວນສອບສວນດ້ານການບິນຝຣັ່ງ ກ່າວວ່າ ການວິເຄາະເປັນຄັ້ງທຳອິດ ເບິ່ງຫີບດຳ ຫຼື ອັນທີສອງ ຈາກຖ້ຽວບິນຂອງສາຍການບິນ Germanwings ທີ່ໄດ້ຕົກລົງ ໃສ່ພູ Alps ຂອງຝຣັ່ງ ເມື່ອເດືອນແລ້ວນີ້ ໄດ້ເນັ້ນ ໜັກຕື່ມອີກ ຕໍ່ທິດສະດີ ທີ່ວ່າຜູ້ຊ່ວຍນັກບິນ ຕັ້ງໃຈທີ່ຈະນຳເອົາ ເຮືອບິນ ບິນເຂົ້າຕຳພູ ຊຶ່ງໄດ້ສັງຫານທັງໝົດ 150 ຄົນ ທີ່ຢູ່ເທິງ ເຮືອບິນ ບັນດານັກສືບສວນ ໄດ້ປະກາດໃນວັນສຸກມື້ນີ້ວ່າ ຫີບບັນທຶກ ຂໍ້ມູນການບິນ ຈາກເຮືອບິນຂອງສາຍການບິນ Germanwings ໄດ້ສະແດງໃຫ້ເຫັນວ່າ ຜູ້ຊ່ວຍນັກບິນ Andreas Lubitz ໄດ້ປິດ ປະຕູຕັນ ໃຫ້ຄູ່ຮ່ວມງານຂອງລາວຢູ່ຂ້າງນອກຫ້ອງຄົນຂັບ ແລ້ວຕັ້ງການ ຄວບຄຸມເຮືອບິນ ອັດໂຕໂນມັດໃໝ່ ແລະ ໄດ້ເພີ້ມຄວາມໄວຂຶ້ນຕື່ມ ໃນຂະນະທີ່ເຮືອບິນດິ່ງລົງຕຳພູນັ້ນ ຫີບບັນທຶກຂໍ້ມູນການບິນ ໄດ້ຖືກຄົ້ນພົບໃນວັນພະຫັດວານນີ້ ຫີບດັ່ງກ່າວ ໄດ້ບັນທຶກຂໍ້ມູນທີ່ສຳຄັນທາງດ້ານເທັກນິກ ຂອງ ອຸປະກອນຕ່າງໆເກືອບທັງໝົດຢູ່ໃນເຮືອບິນ ທີ່ຈະຊ່ວຍສະໜອງ ຮ່ອງຮອຍບໍ່ ເທົ່າໃດນາທີ ກ່ອນທີ່ເຮືອບິນຈະຕົກລົງ ນອກນັ້ນ ໃນວັນພະຫັດວານນີ້ ບັນດາໄອຍະການເຢຍຣະມັນ ທີ່ທຳການສອບສວນເຫດເຮືອບິດຕົກນັ້ນ ກ່າວວ່າ ທ້າວ Lubitz ໄດ້ທຳການຄົ້ນຫາຂໍ້ມູນໃນອິນເຕີແນັດ ກ່ຽວກັບເລື້ອງຂ້າໂຕຕາຍ ແລະເລື້ອງຄວາມປອດໄພຂອງປະຕູຫ້ອງນັກບິນ ນຶ່ງມື້ກ່ອນເກີດເຫດເຮືອບິນຕົກ ໃນຖະແຫລ ງການທີ່ນຳອອກເຜີຍແຜ່ນັ້ນ ບັນດາໄອຍະການ ກ່າວວ່າ ພວກເຂົາເຈົ້າ ໄດ້ພົບເຫັນຂໍ້ມູນດັ່ງກ່າວ ໃນຄອມພິວເຕີ້ ແບບ tablet ຢູ່ທີ່ ບ້ານພັກຂອງທ້າວ Andreas Lubitz ໃນ ນະຄອນ Dusseldorf ປະເທດເຢຍຣະມັນ ພວກເຂົາເຈົ້າ ກ່າວ ອີກວ່າ ປະຫວັດຂອງໜ້າຕ່າງໆ ທີ່ໄດ້ເຂົ້າໄປເບິ່ງ ໃນອິນເຕີເນັດນັ້ນ ບໍ່ໄດ້ຖືກລົບລ້າງຖິ້ມ ແລະຂໍ້ຄວາມຕ່າງໆ ທີ່ລາວໄດ້ໃຊ້ເພື່ອຊອກຫາຂໍ້ມູນນັ້ນ ຖືກນຳຮອຍຄືນໄປຫາ ແຕ່ວັນທີ 16 ມີນາ ຫາ ວັນທີ 23 ມີນາ ຊຶ່ງເປັນມື້ ກ່ອນໜ້າທີ່ເຮືອບິນຕົກ ສຽງເວົ້າທີ່ບັນທຶກໄວ້ ຈາກຫີບດຳອັນທີນຶ່ງ ໄດ້ຖືກເກັບກູ້ມາໄດ້ໃນເວລາສັ້ນໆ ຫຼັງຈາກເຮືອບິນຕົກ ໄດ້ເຮັດໃຫ້ບັນດານັກສືບສວນສອບສວນ ສະຫລຸບວ່າ ທ້າວ Lubitz ອາຍຸ 27 ປີ ໄດ້ປິດປະຕູຕັນ ນັກບິນ Patrict Sondheimer ບໍ່ໃຫ້ເຂົ້າໄປໃນຫ້ອງນັກບິນ ກ່ອນທີ່ ເຮືອບິນຕົກ